section_heading: Progon u NDH
paragraph_text: Kao židovka i aktivna ljevičarka bila je dvostruko ugrožena, pa su je 12. prosinca 1941. godine ustaše uhitili. Isprva je bila zatvorena jednom u kotarskom pritvoru, ali je kasnije prebačena u Koncentracijski logor Stara Gradiška i odvojena od sina. Olgin devetogodišnji sin bio je upućen u jedan od eksterminacijskih logora u Hrvatskoj. Olga je svojeg sina uspjela otkupiti i izvući iz logora izmršavjeloga poput kostura, te prebaciti k sebi u Staru Gradišku. Preko nekih dobrih ljudi Olga je sina iz Stare Gradiške uputila svojim sestrama koje su se spremale prebjeći na talijanski teritorij. Nažalost, svi zajedno su bili uhvaćeni i odvedeni u Koncentracijski logor Jasenovac gdje su ubijeni 1942. godine. Uz oca, supruga i sina, Olgi Hebrang ustaše su ubili 54 člana njene židovske obitelji i rođaka. Jedanaest mjeseci nakon uhićenja, Olgu Strauss izdvojili su iz samice logora u Staroj Gradiški i prebacili je u zatvor u Novoj Gradišci. Zajedno s još nekoliko političkih zatvorenika ustaše su je namjeravali razmijeniti za neke svoje ljude koje su u zarobljeništvu držali partizani. U toj skupini od 35 komunista i partizana, koja je razmijenjena za ustaškoga dužnosnika Mirka Vutuca i redarstvenoga dužnosnika Karla Wagnera, bio je i njezin budući suprug Andrija Hebrang.Tko je tko u NDH: Hrvatska 1941.–1945., Minerva, Zagreb, 1997., ISBN 953-6377-03-9, str. 424. i 425. Razmjena je uspjela, Olga i Andrija krenuli su negdje između Okučana i zapadne Slavonije prema partizanskom šumskom stožeru. Nakon samo nekoliko dana poznanstva, Andrija je zaprosio Olgu i ona se nakon jednog dana razmišljanja pristala za njega udati. Od 1944. do 1947. godine živjeli su zajedno u Beogradu.